Document ID: /roh_data/filtered/fineweb-2-filterrobots_roh.jsonl.gz/66445

Il Cussegl dals chantuns ha la gievgia decis da recumandar da dir Na a l'iniziativa dal pievel cunter exports d'armas en regiuns da conflict, l'uschenumnada iniziativa da correctura. La decisiun è crudada cun 30 cunter 13 vuschs.
Cun 30 cunter 11 vuschs ha la Chombra pitschna dentant approvà la cuntraproposta indirecta dal Cussegl federal. En in punct ha il Cussegl dals chantuns dentant fatg pli restrictiv quella: La cuntraproposta dal Cussegl federal prevesa ina clausula d'excepziun. Tenor quella duess il Cussegl federal er vinavant avair la cumpetenza – en cas da circumstanzas extraordinarias – da deviar dals criteris da lubientscha.
Stretga decisiun
Ina maioritad or da cussegliers e cusseglieras da l'Allianza dal Center, da la PS e dals Verds ha il Cussegl dals chantuns stritgà questa clausula d'excepziun – quai cun 22 cunter 20 vuschs tar 2 abstenziuns.
La Chombra pitschna vegn cun questa decisiun encunter als inziants da l'iniziativa da correctura en in punct central. Be sut la cundiziun che questa clausula vegnia stritgada, eran ils iniziants numnadamain sa mussads pronts dad examinar ina retratga da l'iniziativa.